Bukit Singai

Bukit Singai nya siti bukit ke bepalan ba Pelilih Menua Bau, Bagi Menua Kuching, Sarawak. Bukit tu bepenyauh 25km ari barat daya nengeri Kuching.

 Sejarah 
Jerita tuai madahka orang Bidayuh Singai tau mega dikumbai Bisingai udah ngentapka pendiau ba Bukit Singai ba pun taun 1800-an. Raban bansa Bisingai diau ba lapan iti genturung pendiau ba lereng bukit Singai. Mayuh orang diau ba rumah panjai dia, lalu tiap iti rumah panjai ngundan tuai adat kediri.

Ba taun 1885, Felix Westerwoudt, siku paderi Roman Katolik ari Belanda numbuhka gerija misi ba siti rumah panjai di Bukit Singai. Pengudah mayuh orang tama pengarap Kristian, sida mayuh mindah ngagai pangkal bukit lalu ngentapka pendiau dia. Nya alai, Bukit Singai dikumbai endur ada pengarap Kristian urung orang Bidayuh.

 Tanda menua 

 Palan Ngusung Pengingat Katolik Singai 
Kena 12 Julai 1981, lebuh pengerami Gerija Katolik ba Sarawak ke-100, pengerami tikas parish diintu ba endur misi Bukit Singai. Pekara tu disadang siku paderi Austria, Josef Schmolzer ke dikumbai nyadi pemungkal penumbuh Palan Ngusung Pengingat Katolik Singai. Palan tu digaga enggau chara beduruk lalu diberekat Bishop Besai Chung kena 21 November 1999. Maya program Jubli 2000, palan tu diungkupka ngagai Kristus Raja.

Dalam palan tu, bisi Jalai Regang ke bepun ari pungkal bukit lalu tiap iti stesyen ditanda enggau regang kayu.

 Patung Kristus Raja 
Patung tu didirika ba pintu penama Bukit Singai, nyadi lambang pengarap ikonik ungkup orang Kristian ba Sarawak. Patung tu udah diberekat Bishop Besai Simon Poh ba Misa kena 1 Januari 2024.

 Biodiversiti 
Pansik digaga Universiti Malaysia Sarawak (UNIMAS) udah nemuka pemadu mimit 30 bansa amfibia enggau 19 bansa reptilia. Bukit tu mega ngundan 1,178 bansa utai tumbuh ti begulai enggau 69 ruang bilik, 123 genera, enggau urung 200 spesies. Ruang bilik ‘lumut spike’ (Selaginellaceae - 16.6 peratus) nguasa kandang endur tu lalu ruang bilik Begoniaceae (8.2 peratus) enggau ‘Kayu Candlenut’ tauka ‘Indian Walnut’ (Euphorbiaceae - 6.4 peratus) jauh ba penuduk lumur dua enggau ketiga. Utai tumbuh tu nyengkaum pun buah, pakis, herba ubat, semak, sawit, buluh, enggau epifit.

Ari 1,178 bansa utai tumbuh ditembu ba bukit tu, sepenyampau 254 kayu buah ari 12 ruang bilik ke bebida dirikut. Mayuh kayu buah tu ditemu ba kaki bukit sereta endur rumah panjai ke udah ditinggalka. Ke pemadu suah dipeda iya nya lensat (Lansium domesticum) lalu ditangkan enggau rian (Durio zibethinus), tampui (Baccaurea macrocarpa), sikup (Garcinia mangostana) enggau rembai (Baccaurea motleyana).

 Kereban sanding 

Singai